Momberg: ‘Ek stem nie saam met die uitspraak nie’Vicki Momberg. Foto: ANA. Vicki Momberg (48), die vrou wat skuldig bevind is nadat sy verlede jaar op videokamera vasgevang is waar sy ŉ Johannesburgse polisiekonstabel die k-woord genoem het, het Vrydag gesê sy stem nie saam met die bevindings wat die gelykheidshof vroeër vandeesjaar teen haar gemaak het nie. Momberg was in Februarie 2016 die slagoffer van ŉ gryp-en-spaander-voorval in Northriding in Johannesburg. Sy is kort daarna op beeldmateriaal vasgevang waar sy rassistiese uitlatings teenoor ŉ polisiebeampte maak. Tydens haar vorige hofverskyning het die staat gesê sy het die k-woord 48 keer in die video gebruik. Momberg het Vrydag in die Randburg-landdroshof ontken dat sy die uitspraak van die gelykheidshof dat haar woorde haatspraak en opsetlik was, betwis. Staatsaanklaer Yusuf Baba het haar gevra: “Verstaan ek jou reg? Die uitspraak is verkeerd?” “Hy [die landdros] weet wat hy doen en ek weet wat daardie aand gebeur het. Ek het nie opsetlik uitgegaan daardie aand nie,” het Momberg gesê. Die gelykheidshof het Momberg opdrag gegee om ŉ geïntegreerde gemeenskapsdiensprogram asook sensitiwiteit-opleiding deur die Menseregtekommissie by te woon. Sy moet ook R100 000 aan konst. Clement Mkhondo betaal vir wie sy die k-woord toegesnou het. Momberg het Vrydag gesê Mkhondo het haar hof toe gesleep vir “monetêre redes” en nie omdat hy beledig is deur die woord nie aangesien hy nie die geld aan liefdadigheid geskenk het nie. Sy het gesê sy is bereid om die voorgeskrewe programme te volg, maar stem nie saam dat haar uitsprake haatspraak was nie. Die hof moes Donderdag vir ŉ rukkie verdaag toe sy in trane uitgebars het voordat sy vir die vonnisverrigtinge kon getuig, waartydens sy om verskoning vir haar uitlatings gevra het. “Daar is geen woorde wat kan verduidelik hoe ek gevoel het van die gryp-en-spaander-voorval af tot al die voorvalle daarna nie. Ek besef daar is mense wat daardeur geraak is en ek het probeer om verskoning vra. Talle het dit verwerp en ander het dit aanvaar,” het sy emosioneel gesê. “Dit is ŉ baie vernederende ding wat ek gedoen het en dis ŉ groot verleentheid.” Die saak is uitgestel tot 7 Desember. Lees alle vorige berigte oor Vicki Momberg op Maroela Media.